钦定古今图书集成/明伦汇编/家范典/第063卷 > 《再祭亡兄端明文》苏辙
## 钦定古今图书集成/明伦汇编/家范典/第063卷 > 《再祭亡兄端明文》苏辙

呜呼！惟我与兄，出处昔同。幼学无师，先君是从。游戏
图书。寤寐其中，曰予二人，要知是终。后迫寒饥，出仕
于时。乡举制策，并驱而驰。猖狂妄行，误为世羁。始以
是得，终以失之。兄迁于黄，我窜于筠。流落空山，友其
野人。命不自知，还复簪绅。俛仰几何，宠禄遄臻。欲去
未遑，祸来盈门。大庾之东，涨海之南。黎蜒杂居，非人
所堪。瘴起袭帷，飓来掀檐。卧不得寐，食何暇甘。如是
七年，雷雨一覃。兄归晋陵，我还颍川。愿一见之，乃有
不然，瘴暑相寻，医不能痊。嗟兄与我，再起再颠，未尝
不同，今乃独先。呜呼我兄，而止斯耶！昔始宦游，诵韦
氏诗。夜雨对床，后忽有违。进不知退，践此祸机。欲复
斯言，而天夺之。先垄在西，老泉之山，归骨其旁。自昔
有言，“势不克从。”夫岂不怀？地虽郏鄏，山曰峨眉。天实命之，岂人也哉？我寓此邦，有田一廛。子孙安之，殆不
复迁。兄来自西，于是盘桓。卜告孟秋，归于其阡。颍川
有苏，肇自兄先。